Document ID: 31988L0409

NEUVOSTON DIREKTIIVI,
annettu 15 päivänä kesäkuuta 1988,
kotimarkkinoille tarkoitettua lihaa koskevista terveysmääräyksistä ja tällaisen lihan tarkastuksesta direktiivin 85/73/ETY mukaisesti kannettavien maksujen suuruudesta (88/409/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
terveyttä koskevista ongelmista yhteisön sisäisessä tuoreen lihan kaupassa 26 päivänä kesäkuuta 1964 annetussa neuvoston direktiivissä 64/433/ETY(4), sellaisena kuin se on viimeksi muutettuna asetuksella (ETY) N:o 3805/87(5), säädetään yhteisön sisäiseen kauppaan tarkoitetun tuoreen lihan terveystarkastuksista ja -valvonnasta,
kunkin jäsenvaltion sisämarkkinoiden kauppaan tarkoitetuille tuoreelle lihalle olisi tehtävä samat tarkastukset vapaan liikkuvuuden takaamiseksi yhteisön sisällä ja yhteiseen markkinajärjestelyyn kuuluvien tuotteiden kilpailun vääristymisen välttämiseksi varmistaen samalla yhtenäiset kuluttajien terveyden suojaamista koskevat edellytykset,
tuoreen lihan ja siipikarjanlihan terveystarkastusten ja -valvonnan rahoittamisesta 29 päivänä tammikuuta 1985 annetun neuvoston direktiivin 85/73/ETY(6) 2 artiklan 1 kohdan mukaisesti teurastamoista, joita ei ole hyväksytty direktiivin 64/433/ETY mukaisesti, saadusta tuoreesta lihasta kannettavat maksut vahvistetaan kyseisen lihan tarkastusta koskevien sääntöjen vahvistamisen yhteydessä,
ottaen huomioon eläimissä ja tuoreessa lihassa olevien jäämien tutkimisesta 16 päivänä syyskuuta 1986 annetun neuvoston direktiivin 86/469/ETY(7) ja koska direktiivissä 64/433/ETY säädetyt tarkastuksia koskevat säännöt laajennetaan koskemaan kaikkia paikalliseen kulutukseen teurastettuja eläimiä ja koska kyseistä lihaa on valvottava tiettyjen hormonaalista ja kaikkien tyreostaattista vaikutusta omaavien aineiden kieltämisestä annetun direktiivin 81/602/ETY täydentämisestä 16 päivänä heinäkuuta 1985 annetun neuvoston direktiivin 85/358/ETY(8) mukaisesti, paikalliseen kulutukseen tarkoitetulle tuoreelle lihalle olisi vahvistettava saman suuruiset maksut kuin tuoreen lihan terveystarkastuksesta ja -valvonnasta direktiivin 85/73/ETY mukaisesti kannettavien maksujen suuruudesta 15 päivänä kesäkuuta 1988 tehdyssä neuvoston päätöksessä 88/408/ETY(9),
tässä vaiheessa ei pitäisi kuitenkaan yhteisön tasolla säätää teurastamisesta karjankasvattajan henkilökohtaiseen käyttöön, ja
alueensa erityisiin maantieteellisiin olosuhteisiin liittyvien vaikeuksien vuoksi Helleenien tasavallalle olisi annettava kahden vuoden lisäaika soveltaa tarkastusta koskevia sääntöjä sekä tarkastuksia ja valvontaa koskevien maksujen kantamiseen tarvittavaa järjestelmää,
ON ANTANUT TÄMÄN DIREKTIIVIN:
1 artikla
Tässä direktiivissä säädetään jäsenvaltioiden kotimarkkinoille tarkoitettuun lihaan sovellettavista terveystarkastusta koskevista säännöistä sekä kannettavasta terveysmaksusta, rajoittamatta kuitenkaan terveyttä koskevista ongelmista tuoreen siipikarjanlihan kaupassa 15 päivänä helmikuuta 1971 annetun neuvoston direktiivin 71/118/ETY(10), sellaisena kuin se on viimeksi muutettuna asetuksella (ETY) N:o 3805/87, 15 b artiklan soveltamista.
Tässä direktiivissä sovelletaan direktiivin 64/433/ETY 2 artiklan määritelmiä.
Tämä direktiivi ei koske kansallista lainsäädäntöä eläimen teurastuksesta karjankasvattajan henkilökohtaiseen käyttöön, kun lainsäädännön mukaisen valvonnan avulla taataan, että tästä eläimestä peräisin olevaa lihaa ei saateta markkinoille.
2 artikla
Jäsenvaltioiden on 1 päivästä tammikuuta 1990 pantava täytäntöön tarvittavat säännökset sen takaamiseksi, että viimeistään 6 artiklassa säädettynä päivänä kaikki niiden alueella kaupan pitämistä varten tuotettu tuore liha tarkastetaan direktiivin 64/433/ETY liitteessä I olevan V luvun 25, 26 ja 27 kohdassa, VI, VII, VIII luvussa ja IX luvun 47 kohdan toisessa, viidennessä ja kuudennessa luetelmakohdassa tarkoitettujen tarkastusta koskevien sääntöjen mukaisesti. Kyseisessä lihassa ei saa olla X luvussa määrättyä terveysmerkintää, jos se ei täytä mainitun direktiivin muita vaatimuksia.
Direktiivin 64/433/ETY liitteessä I olevan VI luvun, VIII luvun ja IX luvun 47 kohdan määräyksiä ei sovelleta pienten määrien varastointiin ja leikkaamiseen kuluttajille myyntitiloissa.
3 artikla
Lisätään direktiiviin 85/73/ETY artikla seuraavasti:
"2 a artikla
Jäsenvaltioiden on varmistettava että direktiivin 86/469/ETY 6, 8 ja 9 artiklassa tarkoitetuista tarkastuksista aiheutuvat kustannukset katetaan maksulla, joka kannetaan 1 artiklan mukaisesti."
4 artikla
Päätöksen 88/408/ETY 2 artiklasta johtuvia maksuja sovelletaan tämän direktiivin 2 artiklan mukaisesti tuotettuun ja tarkastettuun tuoreeseen lihaan sekä direktiivin 71/118/ETY 16 a artiklassa tarkoitettuun lihaan.
5 artikla
1 Ennen 1 päivää lokakuuta 1989 neuvosto päättää määräenemmistöllä komission ehdotuksesta edellytyksistä, jotka koskevat direktiivin 64/433/ETY muiden vaatimusten ulottamista koskemaan laitoksia tai teurastamoja, joita ei ole hyväksytty mainitun direktiivin mukaisesti, tarkastelee tätä varten uudelleen erityisesti kyseisen direktiivin 3 artiklan 1 kohdan A alakohdan d alakohdassa ja 5 artiklassa säädettyjä arviointiperusteita tietynlaisen lihan kaupan poissulkemiseksi ja säätää hygieniaa ja tarkastusta koskevien sääntöjen vähimmäisvaatimuksista, joita ainoastaan paikallisiin markkinoihin tuotantonsa rajoittavan teurastamon on noudatettava.
2 Ennen kyseistä päivää ja samaa menettelyä noudattaen tällä hetkellä kansallisille markkinoille tarkoitetun lihan osalta:
- säädetään siipikarjanlihan ante mortem- ja post mortem -tarkastuksia koskevista uusista säännöistä,
- annetaan apulaistarkastajien ammattipätevyyttä, koulutustarvetta ja heidän harjoittamaansa toimintaa koskevat säännökset.
6 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1991. Jäsenvaltioiden on ilmoitettava tästä komissiolle viipymättä.
Helleenien tasavallalle myönnetään kahden vuoden lisäaika direktiivin noudattamista varten.
7 artikla
Tämä direktiivi on osoitettu kaikille jäsenvaltioille.
Tehty Luxemburgissa 15 päivänä kesäkuuta 1988.

Labels: 0
3
17
6